פפירוס אברס

פפירוס אברס ( 1550 לפנה"ס בקירוב)
פפירוס אֶבֶּרְס (באנגלית: Ebers papyrus) הוא פפירוס מצרי קדום בענייני רפואה, המתוארך ל-1550 לפנה"ס. הוא נרכש בלוקסור (תבאי) בחורף 1872–1873 על ידי גאורג אברס, ונמנה עם העתיקים והחשובים מסוגו. הפפירוס מצוי כיום בספריית אוניברסיטת לייפציג בגרמניה.

==כתב היד==
הפפירוס נכתב בסביבות 1550 לפנה"ס, אך החוקרים משערים כי הועתק מכתבי יד עתיקים יותר, שהקדום שבהם הוא מ-3400 לפנה"ס. הוא עשוי כמגילה בת 110 עמודים, כ-20 מטרים אורכה, ונמנה עם המסמכים ההיסטוריים העתיקים ביותר בענייני רפואה שנשתמרו לימינו, לצדם של פפירוס קאהון בענייני גינקולוגיה (1800 לפנה"ס לערך), פפירוס אדווין סמית (1600 לפנה"ס לערך), פפירוס הרסט (1600 לפנה"ס לערך), פפירוס ברוגש (1300 לפנה"ס לערך) ופפירוס לונדון (1300 לפנה"ס). פפירוס ברוגש מכיל פסקאות מקבילות לפפירוס אברס, ומסייע בכך להבהרת כמה סוגיות סתומות.

==תוכנו==
פפירוס אברס כתוב בכתב היראטי, והוא התיעוד המקיף ביותר של ידע רפואי מצרי קדום שנשתמר לימינו. המגילה מכילה 700 נוסחאות כישוף ותרופות. היא כוללת לחשים רבים שמטרתם לסלק שדים גורמי-מחלות, ויש בה גם עדות למסורת ארוכה של פרקטיקה רפואית המבוססת על ניסיון ותצפיות. הפפירוס מכיל "מסה על הלב". הוא מציין כי הלב הוא מרכז אספקת הדם, וקשור בצינורות לכל אחד מאברי הגוף. ידיעותיהם של המצרים על הכליות היו כנראה מעטות, שכן הם החשיבו את הלב כנקודת המפגש של מספר צינורות שהובילו את כל נוזלי הגוף – דם, דמעות, שתן וזרע. הפרעות נפשיות, כמו דיכאון ושיטיון, נדונות בפירוט בפרק מתוך הפפירוס הנקרא "ספר הלבבות". תיאורי ההפרעות מלמדים, כי המצרים התייחסו להפרעות נפשיות ופיזיות כמעט באותה צורה. הפפירוס מכיל פרקים על מניעת הריון, אבחון הריון ועניינים נוספים מתחום הגינקולוגיה, מחלות מעיים וטפילים, בעיות עיניים ועור, טיפולי שיניים וטיפולים כירורגיים במורסות וגידולים, קיבוע עצמות וכוויות.

==תרופות==
עמוד מפפירוס אברס המתאר את אופן הטיפול באסתמה.
אחדות מן התרופות הרשומות בפפירוס אברס:
אסתמה
:תערובת של צמחי מרפא מחוממים על לבנה, כדי שהחולה ישאף את העשן העולה מהם.
קיבה
:"לריקון הקיבה: חלב פרה, 1; גרגרי תבואה, 1; דבש, 1; רסק, נפה, בָּשֶׁל; בלע בארבעה חלקים."
מעיים
:"לריפוי המעיים: דבשה, 1; תמר, 1; בשל בשמן; משח את האיבר החולה."
בגדים
:ניתן להגן על בגדים מפני עכברים ועכברושים על ידי מריחתם בשומן חתולים.
מוות
:חצי בצל וקצף של בירה נחשבו "תרופה מצוינת נגד מוות".
מחלת הדרקונית (דרקונקוליאסיס, תולעת גינאה)
:כרוך את הקצה הבולט של התולעת סביב מקל ומשוך אותה החוצה לאט. (צורת טיפול זו נותרה בעינה גם כיום.)

===השימוש הרפואי באוֹכְרָה===
אחת התרופות הנפוצות המתוארות בפפירוס היא אוכרה, או חֵמָר רפואי. היא נכללת, לדוגמה, במרשם נגד מחלות מעיים ועיניים שונות. אוכרה צהובה ניתנה כתרופה נגד מחלות בדרכי השתן.

==קורותיו של הפפירוס בימינו==
מקורו של הפפירוס אינו ידוע, אך מסופר כי נתגלה בין רגליה של מומיה בנקרופוליס של תבאי והגיע ב-1862 לרשותו של האגיפטולוג האמריקאי אדווין סמית . הוא נותר באוספו של סמית לפחות עד 1869 ותואר בקטלוג פרסומי של סוחר עתיקות כ"פפירוס רפואי גדול השייך לאדווין סמית, בעל חווה אמריקני מלוקסור". הפפירוס נרכש ב-1872 על ידי האגיפטולוג והסופר הגרמני גאורג אברס, והוא נקרא על שמו. ב-1875 פרסם אברס מהדורת פקסימיליה של דפי הפפירוס, הכוללת מונחון בלטינית שחיבר לודוויג שטרן . תרגום לגרמנית פורסם לראשונה ב-1890 על ידי היינריך יואכים. דפי פפירוס אברס אצורים בספריית אוניברסיטת לייפציג שכן הם נרכשו מכספיה ומתרומת מלך סקסוניה. הם תורגמו במרוצת השנים על ידי חוקרים נוספים, שחלקם נחלקו בפירושיהם לאבחנות הרפואיות. תרגום מחודש לאנגלית של הפפירוס פורסם ב-1987 על ידי הרופא והאגיפטולוג המצרי פול ע'ליונגי מהפקולטה לרפואה באוניברסיטת עין שמס בקהיר.

==ראו גם==
*פפירוס לונדון הרפואי
*פפירוס הרסט

==לקריאה נוספת==
<div class="mw-content-ltr">
* Pommerening, Tanja, "Altägyptische Hohlmasse Metrologisch neu Interpretiert" and relevant pharmaceutical and medical knowledge, an abstract, Phillips-Universtat, Marburg, 8-11-2004, taken from "Die Altägyptsche Hohlmasse" in studien zur Altägyptischen Kultur, Beiheft, 10, Hamburg, Buske-Verlag, 2005
* Scholl, Reinhold, Der Papyrus Ebers. Die größte Buchrolle zur Heilkunde Altägyptens (Schriften aus der Universitätsbibliothek 7), Leipzig 2002.
</div>
==קישורים חיצוניים==

* 
<div class="mw-content-ltr">
* Georg Ebers, [https://digi.ub.uni-heidelberg.de/diglit/ebers1875ga Papyros Ebers. Das hermetische Buch über die Arzneimittel der alten Ägypter in hieratischer Schrift], Engelmann, Leipzig 1875
* Papyrus Ebers, translated by B. Ebbell. Levin and Munksgaard, Copenhagen, 1937. Digitized copy in: [https://web.archive.org/web/20090312052919/http://www.macalester.edu/~cuffel/ebers.htm archive.org]
* Papyrus Ebers (German edition), Digitized copy in: [http://archive.org/details/papyrusebersdie00ebergoog archive.org]
* "Ebers papyrus", brief note in [http://www.whonamedit.com/synd.cfm/443.html whonamedit], Adictionary of medical eponyms
* [http://www.ub.uni-leipzig.de/ Univ. of Leipzig's catalog description (in german), photograph]
* [https://web.archive.org/web/20170507095341/http://www.indiana.edu/~ancmed/egypt.HTM Indiana University: "Medicine in Ancient Egypt"]
* Carpenter, Stephen and others. An Interlinear Transliteration and English Translation of Portions of The Ebers Papyrus possibly having to do with diabetes Mellitus [https://web.archive.org/web/20120713004336/http://biology.bard.edu/ferguson/course/bio407/Carpenter_et_al_%281998%29.pdf Bard College], NY, 1998
</div>
* [https://web.archive.org/web/20130921055114/http://oilib.uchicago.edu/books/bryan_the_papyrus_ebers_1930.pdf פפירוס אברס בתרגום לאנגלית מ-1930] (book)
</div>

==הערות שוליים==

אברס
קטגוריה:היסטוריה של הרפואה
קטגוריה:ספרות מצרים העתיקה